Zmluva o audite
uzavretá v súlade s § 269  ods. 2 Obchodného zákonníka a zákonom č. 423/2015 Z. z o štatutárnom audite a o zmene a doplnení zákona č. 431/2002 Z.z. o účtovníctve v znení neskorších predpisov

Zmluvné strany
1.	Objednávateľ	Košický samosprávny kraj
zastúpený:	JUDr. Zdenko Trebuľa, predseda
sídlo:	Námestie Maratónu mieru č. 1, 042 66  Košice
IČO:	35541016
DIČ:	2021624924
bankové spojenie:	Štátna pokladnica
číslo účtu:	7000271435/8180
   (ďalej len „objednávateľ“)

2	Audítor	
zastúpený:	
sídlo:	
IČO:	
DIČ:	
IČ DPH:	
bankové spojenie:	
číslo účtu:	
   (ďalej len „audítor“)

Čl. I.
Predmet zmluvy

1.	Audítor sa zaväzuje pre objednávateľa vykonať audit, priebežný audit a poskytnúť mu poradenstvo v tejto oblasti (ďalej len „služby“) v rozsahu a za podmienok dohodnutých v tejto zmluve a objednávateľ sa zaväzuje za riadne a včas vykonané služby zaplatiť audítorovi dohodnutú odmenu.

2.	V rámci auditu vykonávaného podľa tejto zmluvy sa audítor zaväzuje overiť za rok 2017
a za rok 2018:
a)	individuálnu účtovnú závierku objednávateľa,
b)	súlad individuálnej a konsolidovanej výročnej správy objednávateľa a individuálnej
a konsolidovanej účtovnej závierky objednávateľa,
c)	individuálnu účtovnú závierku organizácie v zriaďovateľskej pôsobnosti objednávateľa vybranej objednávateľom na vykonanie auditu (ďalej len „vybraná organizácia“),
d)	konsolidovanú účtovnú závierku objednávateľa,
e)	výpočet finančných ukazovateľov v zmysle Čl. 6.07 Úverovej zmluvy zo dňa 7.12.2006 a v zmysle Čl. 6.08 Úverovej zmluvy zo dňa 11.11.2016, uzavretej medzi Európskou investičnou bankou a objednávateľom (ďalej len „úverová zmluva“).

3.	V rámci priebežného auditu je audítor povinný po účtovnej  uzávierke za  III. štvrťrok kalendárneho roka 2017 a po účtovnej  uzávierke za  III. štvrťrok kalendárneho roka 2018 overiť správnosť:
a)	účtovania o majetku obstarávateľa,
b)	účtovania čerpania a splácania úverových prostriedkov,
c)	zúčtovania rezerv a opravných položiek.

4.	Audítor poskytne poradenskú činnosť v prípade potreby riešenia špecifických problémov v oblasti účtovníctva, rozpočtovníctva a daní na požiadanie objednávateľa, pričom odplata za ňu je zahrnutá v celkovej odplate za služby.  Takto poskytované služby však môžu byť poskytnuté len v súlade s ustanovením § 33 ods.1 a ods. 2 a v súlade s Nariadením EÚ č.537/2014.

Čl. II.
Vykonávanie auditu

1.	Audítor je povinný vykonávať audit v súlade so zákonom č. 423/2015 Z. z o štatutárnom audite a o zmene a doplnení zákona č. 431/2002 Z.z. o účtovníctve v znení neskorších predpisov pre subjekt verejného záujmu v súlade s Medzinárodnými audítorskými štandardmi. 
2.	Výkon auditu je za jednotlivé roky rozdelený do troch etáp: 
a)	1. etapa - plánovanie auditu a predbežné audítorské postupy, 
b)	2. etapa - vykonanie auditu, 
c)	3. etapa - vypracovanie správy audítora.
3.	Audítor je povinný vykonávať audit podľa dohodnutého plánu auditu. Plán auditu na rok 2017 vypracuje audítor do 15 dní od uzavretia tejto zmluvy a  predloží ho na schválenie objednávateľovi. Plán auditu na rok 2018 predloží na schválenie objednávateľovi do 30.04.2018.
4.	Postup vykonávania auditu individuálnej a konsolidovanej účtovnej závierky objednávateľa je za objednávateľa oprávnený prerokúvať s audítorom Výbor pre Audit.
5.	Postup vykonávania auditu individuálnej účtovnej závierky vybranej organizácie je za objednávateľa oprávnený prerokúvať s audítorom Výbor pre audit a štatutárny orgán vybranej organizácie.
6.	Rokovania podľa bodov 4 a 5 tohto článku sa uskutočnia pri začatí vykonávania auditu a pred skončením III. etapy auditu .
7.	Poskytovanie požadovaných dokladov a iných dokumentov, informácií a vysvetlení audítorovi je oprávnený zabezpečiť vedúci referátu účtovníctva Úradu, koordináciu prác pri audite individuálnej a konsolidovanej účtovnej závierky a súladu individuálnej výročnej správy a individuálnej účtovnej závierky objednávateľa je oprávnený zabezpečiť a prerokúvať s audítorom predseda Výboru pre Audit, poskytovanie požadovaných informácií a dokladov audítorovi pri overovaní individuálnej účtovnej závierky vybranej organizácie je oprávnený štatutárny orgán a ekonóm vybranej organizácie. 
8.	Za účelom vykonania auditu individuálnej účtovnej závierky vybranej organizácie objednávateľ  za vybranú organizáciu predloží audítorovi v termínoch podľa plánu auditu tieto doklady: hlavnú knihu (obratovú predvahu), účtovné výkazy, saldokontá pohľadávok a záväzkov, fyzické a dokladové inventúry účtov a poznámky k účtovnej závierke. 
9.	Objednávateľ a vybraná organizácia poskytnú audítorovi vyhlásenie zodpovednosti za správne vykázanie výsledkov hospodárenia a zostavenie účtovnej závierky za príslušný rok v súlade s príslušnými osobitnými predpismi.
10.	Vybranou organizáciou, v ktorej má byť vykonaný audit za rok 2017 a za rok 2018 je Správa ciest Košického samosprávneho kraja, Námestie Maratónu mieru 1, Košice, pracovisko Ostrovského 1, Košice.
11.	O výsledku každej časti vykonaného auditu vypracuje audítor písomnú správu audítora v súlade s § 27 zákona č. 423/2015 Z. z o štatutárnom audite a o zmene a doplnení zákona č. 431/2002 Z.z. o účtovníctve v znení neskorších predpisov v troch rovnopisoch.
12.	V správe audítor uvedie výhrady, ak:
a)	na základe vykonaných testov identifikuje nesprávnosti, ktoré môžu podstatným spôsobom skresliť údaje v účtovnej závierke, 
b)	vnútorný kontrolný systém vykazuje významné slabiny,
c)	účtovníctvo nie je vedené správne, úplne a preukázateľne, 
d)	hospodárenie s prostriedkami rozpočtu a s ostatnými finančnými prostriedkami je v rozpore s príslušnými osobitnými predpismi alebo pravidlami používania návratných zdrojov financovania.
13.	Audítor je oprávnený vo svojej správe uviesť rozsah niektorých podstatných údajov z účtovnej závierky, ktoré z objektívnych dôvodov alebo zavinením účtovnej jednotky nebol schopný overiť, s uvedením konkrétnych dôvodov.
14.	Audítor je povinný odovzdať objednávateľovi príslušné správy audítora v týchto termínoch:
a)	do 15.04. kalendárneho roka správu audítora z overenia individuálnej účtovnej závierky objednávateľa za predchádzajúci kalendárny rok,
b)	do 30.04. kalendárneho roka správu audítora z overenia ročnej individuálnej účtovnej závierky vybranej organizácie za predchádzajúci rok,
c)	do 30.04. kalendárneho roka správu audítora z overenia výpočtu finančných ukazovateľov v zmysle Čl. 6.07 úverovej zmluvy za predchádzajúci rok,
d)	do 30.11. kalendárneho roka správu audítora z overenia konsolidovanej účtovnej závierky objednávateľa za predchádzajúci rok, 
e)	do 30.11. kalendárneho roka správu audítora z overenia súladu individuálnej a konsolidovanej výročnej správy objednávateľa a individuálnej účtovnej závierky objednávateľa za predchádzajúci rok.
15.	Audit výpočtu finančných ukazovateľov v zmysle Čl. 6.07 Úverovej zmluvy zo dňa 7. 12. 2006 a Čl. 6.08 Úverovej zmluvy zo dňa 11.11.2016 vykoná audítor na základe údajov v predpísanej tabuľke „Propočet finančních ujednání“ a príloh (príslušných podkladov), ktoré je objednávateľ povinný predložiť audítorovi do 31.03. nasledujúceho kalendárneho roka.

Čl. III.
Práva a povinnosti zmluvných strán

1	Audítor je povinný vykonávať služby  s odbornou starostlivosťou a nestranne. O priebehu výkonu auditu je audítor povinný viesť audítorskú dokumentáciu podľa medzinárodných audítorských štandardov.
2	Audítor je povinný zamerať výkon auditu najmä na to, či:
a)	údaje v účtovnej závierke verne vyjadrujú stav majetku a záväzkov, finančnú situáciu a hospodárenie za predchádzajúci rozpočtový rok,
b)	účtovníctvo je vedené správne, úplne, preukázateľným spôsobom a v súlade so zákonom
č. 431/2002 Z. z. o účtovníctve v znení neskorších predpisov a ostatnými príslušnými osobitnými predpismi, 
c)	ročné účtovné výkazy boli vypracované podľa príslušných osobitných predpisov,
d)	hospodárenie podľa rozpočtu je v súlade so zákonom č. 523/2004 Z. z. o rozpočtových pravidlách verejnej správy v znení neskorších predpisov a zákonom č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov,
e)	sú dodržiavané pravidlá používania návratných zdrojov financovania, 
f)	sú dodržiavané zásady hospodárenia a nakladania s majetkom objednávateľa.
3.	Audítor sa zaväzuje navrhnúť a vykonať testy tak, aby v primeranej miere zaručovali zistenie prípadných nezrovnalostí v účtovných výkazoch, vzniknutých nesprávne uvedenými údajmi; nezaväzuje to však audítora vykonať detailné testy všetkých operácií tak, aby boli zistené všetky nezrovnalosti, ktoré môžu existovať. 
4.	V prípade, že audítor v priebehu vykonávania auditu zistí závažnejšie nedostatky vo vedení účtovníctva alebo pri vypracovaní účtovných výkazov, je povinný o týchto zisteniach ihneď informovať objednávateľa.
5.	Audítor je povinný zachovávať dôvernosť a mlčanlivosť o všetkých skutočnostiach, o ktorých sa dozvie v súvislosti s výkonom auditu. 
6.	  Objednávateľ sa zaväzuje zabezpečiť audítorovi:
e)	prístup k účtovným knihám, účtom a dokumentom, o ktorých audítor usúdi, že sú
pre vykonanie auditu významné, vrátane informácií a vysvetlení zodpovedných zamestnancov
f)	vstup do príslušných priestorov a prístup ku všetkým jeho aktívam z dôvodu overenia fyzickej existencie účtovne vykazovaných hodnôt, ktoré sú predmetom vykonania auditu,
g)	zodpovedajúce priestory potrebné pre výkon auditu.

7.	Po skončení vykonania auditu je audítor povinný vrátiť objednávateľovi všetky doklady a iné dokumenty, ktoré mu boli poskytnuté na vykonanie auditu.
8.	Audítor zodpovedá za škodu na prevzatých veciach a dokladoch.

Čl. IV.
Osobitné ustanovenia
1.	Audit sa vykoná v súlade s Medzinárodnými audítorskými štandardmi (ďalej len „ISA“). Podľa týchto štandardov sa má audit naplánovať a vykonať tak, aby audítor získal primerané uistenie, že účtovná závierka neobsahuje významné nesprávnosti. Audit zahŕňa overenie dôkazov na základe testov, ktoré dokladujú sumy a iné údaje uvedené v účtovnej závierke. Audit ďalej obsahuje zhodnotenie použitých účtovných princípov a zhodnotenie významných odhadov, ktoré uskutočnil manažment, ako aj zhodnotenie prezentácie účtovnej závierky ako celku.
2.	Za vypracovanie účtovnej závierky zodpovedá vedenie spoločnosti. Táto zodpovednosť zahŕňa adekvátne vedenie účtovných záznamov a vykonávanie postupov internej kontroly, výber a aplikáciu účtovných zásad a ochranu majetku spoločnosti.
3.	Pred koncom auditu vedenie spoločnosti pripraví vyhlásenie týkajúce sa významných skutočností. Vyhlásenie nebude mať skorší dátum  ako je dátum na správe audítora.
4.	Všetky správy alebo iné materiály vypracované audítorom pre objednávateľa sa považujú za dôverné, slúžia pre internú potrebu objednávateľa a bez predchádzajúceho súhlasu audítora nesmú byť poskytnuté tretím stranám. Súhlas sa nevyžaduje v prípade poskytnutia správy audítora o audite a pripojenej účtovnej závierky pre účely ich zverejňovania a vykazovania pre všeobecné účely. Všetky informácie a materiály, ktoré získal audítor pre účely auditu súvisiace s objednávateľom a auditom sú majetkom audítora.
5.	Ak je predmetom zmluvy overenie, či sú údaje vo výročnej správe v súlade s účtovnou závierkou, audítor posúdi výročnú správu, či je v nej zhrnutá kompletná účtovná závierka a či sú tieto údaje v súlade s auditovanou účtovnou závierkou. Audítor ďalej prečíta ostatné údaje a informácie vo výročnej správe, či sú konzistentné v nadväznosti na pripojenú účtovnú závierku. V prípade súhlasu dá písomný súhlas  na zverejnenie správy audítora z auditu účtovnej závierky spolu s auditovanou účtovnou závierkou v tejto výročnej správe.
6.	Audítor poskytne iné informácie ako sú výsledky auditu len v rozsahu, v akom si ich počas auditu všimne z dôvodov, že audit nie je naplánovaný tak, aby zisťoval všetky skutočnosti, ktoré sa týkajú vnútorných kontrolných systémov alebo spracovania účtovnej jednotky.
7.	Objednávateľ zabezpečí získavanie informácií formou potvrdení od jeho obchodných partnerov podľa požiadaviek audítora a v zmysle zákona o štatutárnom audite č. 423/2015 Z.z., § 22 ods.9.
8.	Audítor bude zachovávať dôvernosť a mlčanlivosť všetkých dokumentov a informácií získaných od objednávateľa počas i po skončení poskytovania služieb podľa tejto zmluvy 

Čl. IV.
Odplata a platobné podmienky

1.	Odplata za vykonanie služieb je stanovená v zmysle zákona č. 18/1996 Z. z. o cenách v znení neskorších predpisov ako maximálna.
2.	Odplata za vykonanie služieb je zmluvnými stranami dohodnutá nasledovne:
a)	za overenie individuálnej účtovnej závierky objednávateľa za príslušný rok vo výške xx,-€
b)	za overenie súladu individuálnej a konsolidovanej výročnej správy objednávateľa a individuálnej účtovnej a konsolidovanej  závierky objednávateľa za príslušný rok vo výške xx,-€
c)	za overenie individuálnej ročnej účtovnej závierky vybranej organizácie za príslušný rok vo výške xx,- €
d)	za overenie konsolidovanej účtovnej závierky objednávateľa za príslušný rok vo výške xx,- €
e)	za overenie výpočtu finančných ukazovateľov v zmysle Čl. 6.07 úverovej zmluvy za príslušný rok vo výške xx ,- €
f)	poradenská činnosť v prípade potreby riešenia špecifických problémov v oblasti účtovníctva, rozpočtovníctva a daní za príslušný rok  vo výške xx,- €

Celková odplata za vykonanie auditu je xxx,- € bez DPH za rok 2017
Celková odplata za vykonanie auditu je xxx,- € s DPH za rok 2017
(slovom ........ eur).

Celková odplata za vykonanie auditu je xxx,- € bez DPH za rok 2018
Celková odplata za vykonanie auditu je xxx,- € s DPH za rok 2018
(slovom ........ eur).

Celková odplata za poskytnuté služby v roku 2017 a 2018 spolu je xxx,- € bez DPH 
Celková odplata za poskytnuté služby v roku 2017 a 2018 spolu je xxx,- € s DPH 
(slovom ........ eur).

3.	Audítor je povinný vyhotoviť faktúru v troch rovnopisoch. Faktúra musí spĺňať náležitosti daňového dokladu podľa zákona č. 222/2004 Z. z. o dani z pridanej hodnoty v znení neskorších predpisov.
4.	Podkladom pre vyhotovenie faktúry zo strany audítora je preberací protokol o prevzatí správy audítora (audítorskej dokumentácie) objednávateľom vrátane všetkých potrebných dokladov a dokumentov. 
5.	Objednávateľ sa zaväzuje uhradiť audítorovi odplatu na základe faktúr, ktoré audítor vyhotoví a doručí objednávateľovi do 14 dní od odovzdania príslušnej správy audítora objednávateľovi.
6.	Lehota splatnosti faktúry je 30 dní od doručenia úplnej faktúry objednávateľovi.
7.	V prípade, že faktúra nebude obsahovať náležitosti uvedené v tejto zmluve, je objednávateľ oprávnený vrátiť ju audítorovi na doplnenie; v takom prípade začne plynúť nová lehota splatnosti doručením opravenej faktúry objednávateľovi.
8.	Audítor má nárok na úhradu nákladov účelne vynaložených v priamej súvislosti s výkonom auditu a priebežného auditu a to na získavanie informácií formou potvrdení od obchodných partnerov objednávateľa, jeho bánk a spriaznených osôb.

Čl. V.
Zodpovednosť za porušenie záväzkov

1.	Audítor zodpovedá za škodu spôsobenú pri výkone auditu a priebežného auditu. Audítor vyhlasuje, že má uzavretú zmluvu o poistení zodpovednosti za škodu, ktorá by mohla vzniknúť v súvislosti s výkonom auditu a priebežného auditu.
2.	Audítor nesie plnú zodpovednosť za správu audítora konsolidovaného celku.
3.	Vypracovanie správy audítora nezbavuje objednávateľa zodpovednosti za vedenie účtovníctva podľa príslušných osobitných predpisov.

Čl. VI.
Sankcie

1.	V prípade omeškania audítora s vykonaním auditu z dôvodu na strane audítora môže si objednávateľ uplatniť u audítora zmluvnú pokutu vo výške  0,05 % z odplaty bez DPH za príslušný audit za každý, aj začatý deň omeškania.

2.	V prípade omeškania objednávateľa s úhradou faktúry môže si audítor uplatniť u objednávateľa úrok z omeškania vo výške 0,02 % z dlžnej sumy  bez DPH za každý, aj začatý deň omeškania.

Čl. VII.
Skončenie zmluvného vzťahu

1.	Ku skončeniu zmluvného vzťahu môže dôjsť písomnou dohodou zmluvných strán alebo odstúpením od zmluvy.
2.	Odstúpiť od zmluvy môže ktorákoľvek zo zmluvných strán z dôvodu podstatného porušenia ustanovení tejto zmluvy. Odstúpenie musí byť písomné a jeho účinky nastanú dňom doručenia odstúpenia druhej zmluvnej strane. 
3.	Za podstatné porušenie ustanovení zmluvy sa považuje omeškanie audítora s vykonaním auditu a priebežného auditu z dôvodu na strane audítora o viac ako 15 dní.

Čl. VIII.
Záverečné ustanovenia

1.	Zmluva nadobúda platnosť dňom jej podpísania zmluvnými stranami a účinnosť dňom nasledujúcim po dni jej zverejnenia na webovom sídle objednávateľa.
2.	Akékoľvek zmeny a doplnenia tejto zmluvy musia byť vykonané vo forme očíslovaných písomných dodatkov, inak sú neplatné.
3.	Práva a povinností zmluvných strán, pokiaľ nie sú touto zmluvou výslovne upravené, sa riadia príslušnými ustanoveniami Obchodného zákonníka a zákona č. 423/2015 Z. z o štatutárnom audite a o zmene a doplnení zákona č. 431/2002 Z.z. o účtovníctve v znení neskorších predpisov a ostatnými príslušnými osobitnými predpismi.
4.	Zmluvné strany sa zaväzujú oznamovať si navzájom všetky zmeny a doplnenia údajov dôležitých  pre bezproblémové plnenie zmluvy.
5.	Táto zmluva je vyhotovená v piatich rovnopisoch, z ktorých po jej podpise audítor obdrží dva rovnopisy a objednávateľ tri rovnopisy.
6.	Zmluvné strany vyhlasujú a svojimi podpismi potvrdzujú, že sú plne spôsobilé na právne úkony, zmluvu neuzavreli v tiesni za nápadne nevýhodných podmienok, ich zmluvná voľnosť nie je ničím obmedzená, zmluvu si pozorne prečítali a jej obsahu porozumeli.

						
V Košiciach dňa ..................       	V Xxxxxxxxxxx  dňa: ...................       

Objednávateľ:	Audítor: 

      .....................................................	     .....................................................
              JUDr. Zdenko Trebuľa                                   
                         Predseda